Dís hoe SA voortaan energie sal opwekArgieffoto (Foto: baptisteh, Pixabay) Net meer as die helfte van die land se elektrisiteit sal voortaan deur steenkool opgewek word. Wind- en hirdo-elektrisiteit sal nagenoeg ŉ kwart van Suid-Afrika se krag verskaf. Dít volgens die langverwagte geïntegreerde hulpbronneplan (IRP) wat vandag bekend gemaak is deur die minister van minerale hulpbronne en energie, Gwede Mantashe. Die plan is basies die bloudruk vir Suid-Afrika se energievoorsiening tot 2030. Dit gee ŉ sterk aanduiding aan beleggers oor watter energiebronne die beste beleggings sal wees, en dien as meetsnoer vir watter infrastruktuur in watter dorpe en streke ontwikkel moet word om as ondersteuning vir die plan te dien. Volgens die plan sal steenkool, kernkrag (met kleiner kernkragsentrales en ŉ verlenging van Koeberg se dienstydperk tot 2044), hernieubare energie, gas en hidro-elektriese krag (van die Grand Inga-projek in die Demokratiese Republiek van die Kongo) elk ŉ bydrae lewer om energie op te wek. Foto: Thetechnoweb.weebly.com Bykomende kapasiteit wat tot 2030 beplan word sluit in 1 500 megawatt van steenkool, 2 500 megawatt van hidro-elektrisiteit, 6 000 megawatt van sonkrag, 14 400 megawatt van windkrag, 2 088 megawatt van batterykrag en 3 000 megawatt van gas. Dit beteken dat 59% van die land se elektrisiteit deur steenkool opgewek sal word, 5% deur kernkrag, 8% deur hidro-elektrisiteit, 6% deur sonkrag, 18% deur wind en 2% deur gas en batterye. Die IRP is Woensdag deur die kabinet aanvaar en Mantashe het die hoop uitgespreek dat dit broodnodige beleidsekerheid sal bring in die energiesektor. Volgens die minister was baie van die bespiegeling dat die land spesifiek en definitief op ŉ enkele leidende energiebron bo ander sou besluit, maar dit was misplaas. Die doelwit is om betroubare energievlakke uit ŉ verskeidenheid bronne te vind, waarmee die ekonomie aangedryf kan word. In totaal is 5 929 insette oor die IRP deur die publiek gemaak, waarvan 242 substansieel was. Die IRP se doelwitte is bekostigbare elektrisiteit, verminderde kweekhuisgasvlakke, verminderde waterverbruik, gediversifiseerde elektrisiteitsbronne, ekonomiese ontwikkeling en streekontwikkeling. Argieffoto Sedert die vorige IRP in 2010 is 18 000 megawatt nuwe elektrisiteit by die stelsel gevoeg, waarvan 9 564 megawatt van die nuwe kragstasies Medupi en Kusile afkomstig is, 1 333 megawatt hidro-elekrisiteit by Ingula, 6 422 megawatt hernieubare energie deur onafhanklike kragproduseerders en 1 005 megawatt oopsiklus-gasturbines by Avon en Dedisa. Een van die veranderings die afgelope tien jaar is dat al meer mense en ondernemings hul eie elektrisiteit opwek. Die styging van die prys van elektrisiteit het veroorsaak dat van die grootste elektrisiteitsverbruikers onkompeterend geraak en die mark verlaat het. Die ander belangrike veranderings vergeleke met die vorige IRP is dat die vraag na elektrisiteit gedaal het, die hersiening van energiebeskikbaarheidsfaktore deur Eskom, die verrekening van tegniese uitdagings en aangepaste onkoste vir sommige energiebronne. Die regering verstaan dat daar tans ŉ elektrisiteitstekort is en voorstelle vir die onmiddellike verligting van die probleem, soos kragskepe, sal binnekort amptelik aangevra word.